אל"מ פנחס נוסבאום ז"ל

1930 – 2003

פנחס (פיני) נוסבאום נולד בבית חם בעיר LANCUT בדרום-מזרח פולין. בשנותיו הרכות זכה לילדות מאושרת עם הוריו אסתר ויחיאל, אחיו דוד ואחותו ארנה, אך כבר בגיל תשע, עם כיבוש פולין ע"י הנאצים, באה עליו הסערה. הגברים ופיני בתוכם טולטלו לברית המועצות, את האם והאחות כבר לא יראו לעולם.

התלאות והנדודים בזמן המלחמה ברחבי רוסיה, בסיביר הקפואה ובמרכז אסיה לא קלים היו עבור הילד. אבל פיני עמד בהם, גם כאשר איבד את אבא בטשקנט וגם כשנפרד מדוד האח הבכור. הדרך נמשכה לכיוון אירן ולבסוף, בגיל בו אחרים חוגגים בר מצווה בחיק המשפחה, הגיע הילד היתום עם ילדי טהראן לארץ ישראל. המושג ילדות קשה מקבל כאן מימד חדש, אבל כך גם יכולת העמידה, ההישרדות והכושר לעבור כל זאת ועוד הרבה מעבר לכך ועוד לצאת מזה כאדם חיובי, בעל אופי מחושל, ללא מרירות ועם חיוך.

גם בארץ עבר פיני, נער בודד, לא מעט בדרך התבגרותו: תחילה כאשר התגורר אצל משפחה בכפר הרואה ואחר כך בבית הספר החקלאי במקווה ישראל.

מלחמת השחרור מצאה את פיני כחייל בקרבות ביריה בגליל. בהמשך עבר לגדוד הנחיתה של חיל הים ולקח חלק במבצעי נחיתה מאחורי הקוים המצריים בצפון סיני. פיני סופח לחוליה שמשימתה איתור חופים מתאימים לנחיתה בשטחי אויב. בסיורים קרביים אלה נערך מיפוי שכלל מדידות עומקי מים, התמחות בסוגי הקרקעות, בדיקת דרכים וגם תצפיות על פעילות אויב ותנועת דייגים ואזרחים בקרבת החופים המיועדים לפעילות כוחותינו.

פנחס נוסבאום יצא לקורס קצינים ולקורס קמ"נים והחל את שרותו רב השנים במודיעין הימי לדורותיו (ענף ים 4 - מחמ"ן ים - מספן מודיעין), כאשר במקביל התפתח מאד נושא איתור חופי נחיתה וגישה מהים ליעדי אויב. בד בבד גם גברה מאד ההתמקצעות של פיני ואנשיו, אשר סיפקו מודיעין מלא ומדוייק למבצעים וגם למטרות מודיעיניות במכלול חופי האויב. מבצעי מודיעין אלה היו כרוכים לא פעם בסיכונים הן על רקע פעילות אויב והן עקב הפתעות הים בלילות העלטה.

פעילויות אלה, אשר היוו בסיס ורקע למבצעים מוצלחים של חיל הים וזרועות אחרות, בסיני ובלבנון, נשארו ברובן חסויות. בהקשר זה ראוי לציון מיוחד אחד המבצעים הנועזים שעקב הסתבכותו כן זכה לפרסום ניכר - "מבצע שנונית".

בשנת 1954 עסקו בצה"ל בתכנונים להבטחת חופש השייט במפרץ עקבה והשתלטות על מיצרי תיראן. לקראת זאת הורכב צוות מאנשי שייטת 13, עם פיני כאיש המודיעין והסיור, תחת פיקודם של ישראל גרנית מחיל הרגלים ויעקב ריטוב איש השייטת – סך הכל 7 לוחמים. המשימה היתה לאתר במיצרי תיראן, בין האי סנפיר לחוף הסעודי, מעברים כשירים לשייט. נתיבים כאלה היו אמורים לאפשר מעבר לאילת מחוץ לטווח תותחי החוף המצריים בראס נצראני.

בסוף מאי 1954 הפליג הכוח מאילת על גוררת חיל הים "בר גיורא", אשר הוסוותה כספינת דייג אזרחית בשם "אלמוגית", לכיוון המיצרים. הספינה החלה בסיור, אולם ב-1 ביוני ארעה תקלה במנועי הגוררת והיא החלה להיסחף לכיוון החוף הסעודי. הספינה היתה ללא שליטה ולבסוף נתקעה במפרצון דאבה בחוף הסעודי. עוד בצוהרי אותו יום הוזנקו מטוס מוסקיטו לאיתור האלמוגית ואנשיה ומטוס דקוטה אשר שימש תחנת ממסר אוירית בין הכוח, לבין המוסקיטו ומוצב הפיקוד באילת. המטוס הצליח לאתר את "אלמוגית" במרחק 146 ק"מ מאילת, אבל יחד עם זאת איתר גם ספינת משמר חופים סעודית ועוד ספינת דייג בקרבת מקום, נתונים שהדגישו את הסכנה לאנשים ואת דחיפות החילוץ.

- 2 -

באותה תקופה לא היו ברשות צה"ל אמצעי טיס וחילוץ מתקדמים יותר ולכן הוטלה משימת החילוץ על שבעה מטוסי פייפר סופר-קאב. לוחמי "אלמוגית" ירדו לחוף ועשו כמיטב יכולתו להכנת מסלול נחיתה מאולתר לפייפרים. בבוקר ה-3 ביוני המריאו שבעת מטוסי הפייפר מאילת בפיקוד סרן זוסמן-זמיר בחיפוי מטוס מוסקיטו והגיעו אל מקום הכוח. לאחר נחיתה מוצלחת של הפייפר הראשון נחתו גם ששת האחרים בזה אחר זה, חילצו את שבעת אנשי הצוות ופיני בתוכם, מהחוף הסעודי המסוכן והמריאו חזרה לאילת.

האקט האחרון במבצע "שנונית" היה השמדת "אלמוגית" התקועה, ע"י מטוסי חיל האויר.

פיני הקדיש למודיעין הימי שלוש עשרות שנות חיים והתמחה בכל הפנים של מקצוע מרתק זה, כאשר עבר גם קורס קמ"נים מתקדמים והיה בוגר פו"ם זרוע ים. במחקר היה אחראי על מכלול נושאים ולא היה כמוהו מומחה לפענוח צילומי קרקע וצילומי אויר למיפוי תשתיות ציי האויב על פרטיהם. באוקטובר 1973 נמנה עם אותם אנשי המודיעין הימי הספורים אשר הגיעו להערכה מוצקה, כי מצרים עומדת לתקוף את ישראל ובניגוד לדעת המפקד, כי גם חובה להתריע ולפרסם זאת.

פיני אהב את הצבא, היה גאה בחיל הים. הוא היה מוכר היטב בקהילת המודיעין והגיע להישגים בולטים. בכל מקום וחוג אהבו וכיבדו אותו. היה אדם ללא אויבים או יריבים, לא היה מסוגל לפסול אדם. על כל אחד לימד זכות, בכל אירוע שלילי היה פיני מצליח למצוא צד חיובי, להבין גם אדם שכשל. את הבקורתיות השאיר לאחרים.

במודיעין הימי קנה לו ידידים רבים בזכות אופיו, כושרו, ישרו האישי והמקצועי. הוא אהב להדריך ולחנך את הדור הצעיר ולקדם את הראויים לכך. קצינים צעירים רבים חייבים היו לו את קידומם המקצועי והפיקודי. כך זכה לשירות ארוך כראש ענף מל"מ ואחר כך כראש ענף איסוף. בעקבות שירותו המוערך אך טבעי היה שבשיא הקריירה שלו מונה בשנת 1977 לראש מחלקת איסוף ומל"מ, בדרגת אלוף-משנה.

באותה דרך משתבחת של אחריות, הובלה והדרכה, נקט גם בתפקידו כקצין הביטחון הראשי של רשות השידור, תפקידו האזרחי לאחר שחרורו מצה"ל. לא ייפלא שגם שם אהבו וכיבדו אותו. התפקיד וסביבת העבודה לא היו קלים, אבל פיני העלה אותו על פסים מקצועיים ורשם לזכותו קדנציה ארוכה של פעילות מוצלחת וללא דופי.

בשנים האחרונות הביע פיני לא אחת דאגה לעתיד המדינה שהיתה כה יקרה לו. בדרכו הצנועה היה אזרח למופת. עם צאתו לגמלאות מצא סיפוק רב בעבודה התנדבותית במרכז למורשת המודיעין, שאיפשרה לו לחזור למחקר ולשחזר פרשיות נעלמות בתולדות המאבק המודיעיני. אך את כל כולו הקדיש למשפחה שדבורה רעייתו והוא הקימו לתפארת. דומה שמצא בכך פיצוי על בית הוריו שחרב. גאוותו היתה על ביתו אורנה ובנו ארנון ועל שבעת הנכדים שבכל אחד מהם מצא תכונות מיוחדות, מבטיחות ומופלאות. ואכן, כולם השיבו אהבה לאבא ולסבא.

פיני הלך לעולמו בטרם עת, כאשר נראה היה שהוא עדיין במלוא כוחו.

Top of Form